贈龔良臣并柬雙融趙居士
作者：周孚
朝代：宋

paragraphs: 平生四海龔夫子，昔日窮愁今尚爾。
車如雞棲馬如狗，笑指塵編作知己。
羣兒不識老彌明，一語落紙慚且驚。
森森老幹蒼檜聳，寥寥雅奏黄鍾鳴。
萬牛不來羞自獻，正與古人同此歎。
霜髯雪鬢可奈何，但願窮年常飽飯。
北風凜凜冬欲殘，日莫更復衣裳單。
黄金如粟趙居士，儻有綈袍遮此寒。